Башҡортостан Республикаһы Баймаҡ районы муниципаль районының

муниципаль бюджет дөйөм белем биреү учреждениеһының

Урғаҙа урта дөйөм белем биреү мәктәбе.

Тема:

Исемдәрҙе ҡабатлау.

Төҙөүсеһе:

Хисамитдинова

Гөлнира Зөфәр ҡыҙы.

2015.

Тема: Исемдәрҙе ҡабатлау.

Маҡсат:

- исем темаһы буйынса үтелгәндәрҙе ҡабатлау, системаға һалыу һәм нығытыу;

-уҡыусыларҙың уйлау, фекерләү һәләтен үҫтереү;

-һүҙ байлығын арттырыу.

Йыһазландырыу: мультимедия, проектор, төрлө эштәр бирелгән карточкалар, дидактик материал, ноутбук.

Дәрес барышы.

I. Ойоштороу мәле.

-Һаумыһығыҙ, балалар! (Һаумыһығыҙ).

-Кәйефегеҙ шәпме? (Шәп).

-Дуҫтарығыҙ күпме (Күп).

-Ҡыңғырау шылтыранымы? (Эйе).

-Башлайыҡмы дәресте? (Эйе).

-Уҡыпға теләүселәр бармы? (Бар).

-Тотонайыҡ беҙ эшкә, яңылыҡтар асырға.

II. Уҡыу мәсьәләһен булдырыу:

(Слайд)

Тиҙәйткестәр уҡыу.

1. Үгеҙегеҙ үҙегеҙҙеке, мөгөҙө үҙегеҙҙеке, үгеҙҙең мөгөҙөн һындырғас, үгеҙҙән күрмәгеҙ, үҙегеҙҙән күрегеҙ.

2. Мейес башында биш бесәй,

Биш бесәйҙең биш башы

Биш бесәйҙең биш башына

Емерелмәһен мейес башы.

III. Үтелгәндәрҙе ҡабатлау.

-Үткән дәрестәрҙә беҙ һеҙҙең менән нимә тураһында һөйләштек. (Исем) -Дөрөҫ. Исемдәр ниндәй була. (яңғ., урт.)

-Нимә менән үҙгәрә. (килештәр, күплек-берлек, эй. заты). Дөрөҫ.

(Слайд)

-Дәфтәрҙәрҙе асайыҡ. Число, теманы яҙып ҡуяйыҡ.

IV. Төп өлөш.

-Балалар, бөгөнгө дәресебеҙ беҙҙең ябай түгел, беҙ һеҙҙең менән исемдәр донъяһына сәйәхәт ҡыласаҡбыҙ. Сәйәхәт барышында төрлө туҡталыштар буласаҡ, һәр туҡталышта һеҙҙе төрлө һорауҙар, эштәр көтәсәк. Шунлыҡтан бөтөн белемдәрҙе туплап, үткән дәрестәрҙә үткәндәрҙе иҫкә төшөрөп юлды башлайыҡ. Әҙерһегеҙме? (Эйе).

(Слайд)

I туҡталыш.

-Был туҡталышта беҙҙе һорауҙар көтә. Әйҙәгеҙ уларға яуап бирәйек.

1. Башҡортостан ҡайҙа урынлашҡан.

А) Себер

Б) Урал.

2. Башҡортостандың баш ҡалаһы

А) Өфө

Б) Стәрлетамаҡ

В) Баймаҡ.

3. Башҡортостандағы иң ҙур йылға.

А) Ағиҙел

Б) Һаҡмар

В) Танып.

4. Башҡортостандың президенты кем.

А) Путин

Б) Хәмитов

В) Рәхимов

- Афарин, балалар. Ә хәҙер яуаптарҙы айырым ҡарап үтәйек әле.

(Слайд)

Башҡортостан, Урал, Өфө, Ағиҙел, Хәмитов

-Ошо исемдәрҙе ҡысҡырып уҡыйыҡ әле.

-Был исемдәрҙең яҙылышына иғтибар итәйек әле. Уларҙы нисек яҙҙыҡ?

(Баш хәреф менән).

-Баш хәреф менән яҙылған исемдәр нисек атала? (Яңғыҙлыҡ).

-Хәҙер иҫкә төшөрәйек. Ниндәй яңғыҙлыҡ, ниндәй исемдәр уртаҡлыҡ тип атала?

А) “Ҙурмы, бәләкәйме” уйыны.

- Ә хәҙер балалар уйнап алайыҡ. Мин һеҙгә исемдәр уҡыйым, яңғыҙлыҡ исем ишетһәгеҙ, ҡулдарҙы күтәрәбеҙ, уртаҡлыҡ булһа, тик ултырабыҙ. Башланыҡмы?

- Бала, тырма, хөрмә, Аҡтүш, көрәк, башҡорт, малай, Ағиҙел, Булат, китап, дәфтәр, уҡытыусы, бесәй, әсәй, Батыр, кишер, картуф, Хәйбулла, Ирәндек, ултырғыс, быяла, өй, Дим, Ҡарағолаҡ, Ирек, бәхет, Туймазы.

Б) Өсмөйөш уйыны.

Ике кеше таҡта янына сыға, берәүһе яңғ., икенсеһе урт. исемдәр яҙа.

|  |  |
| --- | --- |
| өй  таш  ҡала  малай  дәфтәр  трактор  карточка | Ыҡ  Дим  Урал  Батыр  Урғаҙа  Ҡариҙел  Хәйбулла |

-Афарин, балалар. Был туҡталышта һеҙ бик иғтибарлы булдығыҙ, эштәрҙе дөрөҫ башҡарҙығыҙ.

II туҡталыш.

Һан туҡталышы.

* Исемдәр нисек һан менән үҙгәрә?
* Бер (уҡыусы), күп (уҡыусылар). Ниндәй ялғауҙар ярҙамында күплек барлыҡҡа килә?

|  |
| --- |
| -лар, -ләр -тар,-тәр  -дар,-дәр -ҙар,-ҙәр |

* Ә хәҙер таҡтаға иғтибар итәйек. Түбәндәге һүҙҙәрҙән күплек исемдәре яһағыҙ:

|  |  |
| --- | --- |
| Бала-лар  Дәфтәр-ҙәр  Гәзит-тәр  Исем-дәр  Эш-тәр  Ил-дәр  Таҡта-лар | Малай-ҙар  Уйын-дар  Сәскә-ләр  Ултырғыс-тар  Дарыу-ҙар  Әсәй-ҙәр  Уҡыусы-лар |

* Бик яҡшы, балалар. Ә хәҙер юлды дауам итәйек. Артабан ҡуҙғалабыҙ.

III туҡталыш.

Тамыр, яһалма, ҡушма исемдәр.

* Балалар, кемегеҙ миңә әйтер, исемдәр яһалышы яғынан нисә төргә бүленә? (3 төргә бүленә: тамыр,яһалма, ҡушма).
* Әйҙәгеҙ һәр береһен иҫкә төшөрәйек.
* Тамыр исемдәр нисек яһалалар? (Бер генә тамырҙан торған һүҙҙәр, ялғау ҡушылһа ла һүҙ мәғәнәһен үҙгәртмәй)
* Яһалма исемдәр. (Таш-сы, көтөү-се, яу-сы, ауыл-даш)
* Ҡушма исемдәр. (Алъяпҡыс, Ағиҙел, кәрәк-яраҡ)
* Ә хәҙер тағы уйнап алайыҡ. Әгәр тамыр исем ишетһәгеҙ – уң, яһалма –һул, ҡушма – сәпәкәй итәбеҙ.

Тау,эшсе, ҡәләм, бала, уҡыусы, ай, алъяпҡыс, ҡул, йәшелсә, ашлыҡ, көсһөҙлөк, тырма, башватҡыс, алыш-биреш, сәғәт, ҡултыҡ, һүҙяһалыш, һауыт-һаба, төн, кәзә, таш, юл, ялан.

* Афарин, балалар, был туҡталышта ла һынатманығыҙ.

IV туҡталыш.

Ял итеү туҡталышы.

* Ә хәҙер, балалар, баҫтыҡ. Физкультминутка.

Бер, ике – уңға борол,

Өс, дүрт – һул яҡҡа.

Бер, ике ҡулдарыңды

Тейҙереп ал аяҡҡа.

Өс, дүрт эйеләйек

Ҙур булып беҙ үҫәйек.

Йыр “Башҡортостан тыуған ерем”.

(Слайд)

Ер – ем – эйәлек заты.

V туҡталыш.

Эйәлек заты туҡталышы.

(Слайд)

|  |
| --- |
| Минең тыуған ҡырҙарым,  Балдай татлы һыуҙарым,  Яландарым, урманым,  Күккә ашҡан Уралым –  Һеҙҙе һөйә йөрәгем. |

* Ошо шиғырҙа эйәлек заты менән үҙгәргән исемдәрҙе табайыҡ.
* Ә хәҙер ҡул һүҙен бер уҡыусы эйәлек заты менән үҙгәртә.

I минең ҡулым беҙҙең ҡулыбыҙ

II һинең ҡулың һеҙҙең ҡулығыҙ

III уның ҡулы уларҙың ҡулдары

VI туҡталыш.

Килештәр.

(Слайд)

* Башҡорт телендә нисә килеш бар?
* Әйҙәгеҙ һорауҙарын иҫкә төшөрәйек.
* Дәрес һүҙен бергәләп килеш менән үҙгәртәбеҙ.

Т.к. дәрес

Эй.к. дәрестең

Төб.к. дәрескә

Төш.к. дәресте

Ур-ваҡ.к. дәрестә

Сығ.к. дәрестән

(Слайд)

Крточкаларҙа эш.

* Ә хәҙер слайдтарҙағы һөйләмдәрҙе уҡыйбыҙ. Ҡалын хәреф менән яҙылған һүҙҙәрҙең килешен билдәләйбеҙ.

1). Кисә мин атайым менән **магазинға** (төб.к.) барҙым.

2). Көрәк ал да **ҡарҙы** (төш.к.) көрә.

3). Таһир менән мин бер **ауылдан** (сығ.к.).

4). Иртәгә Әлиә **дәрескә** (төб.к.) килмәй.

5). Йәйге каникулда мин **өләсәйҙә** (ур-ваҡ.к.) булдым.

* Һай отҡорһоғоҙ ҙа балалар. Бына беҙ һуңғы туҡталышты ла үтеп киттек. Таҡтаға иғтибар итәйек әле, ниндәй һүҙ килеп сыҡты.

Афарин

* Ҡысҡырып уҡыйыҡ әле.
* Бөгөн һеҙ эштәрҙе дөрөҫ эшләнегеҙ, һеҙ афариндар, әйҙәгеҙ бер-беребеҙҙе ҡотлайыҡ.

V. Йомғаҡлау.

- Шулай итеп, балалар, беҙ һеҙҙең менән исем темаһын ҡабатланыҡ.

- Дәрес оҡшанымы?

Мине лә һеҙҙең яуаптарығыҙ бик ҡәнәғәтләндерҙе.

Әйҙәгеҙ йомғаҡлап үтәйек.

(Слайд)

1). Исем –предметты белдерә. Кем. Нимә.

2). Яңғыҙлыҡ, уртаҡлыҡ исемдәр була.

3). Килеш менән үҙгәрә (6 килеш).

4). Эйәлек заты менән үҙгәрә.

5). Берлек –күплек ялғауҙары була.

6). Яһалышы яғынан тамыр, ҡушма, яһалма исемдәр була.